**Vyhlásenie**

**Ministerstva hospodárstva Slovenskej republiky**

**o rozporoch k návrhu zákona o dohľade a pomoci pri riešení neodôvodnenej geografickej diskriminácie zákazníka na vnútornom trhu a o zmene a doplnení zákona č. 128/2002 Z. z. o štátnej kontrole vnútorného trhu vo veciach ochrany spotrebiteľa a o zmene a doplnení niektorých zákonov v znení neskorších predpisov**

Návrh zákona sa predkladá na rokovanie Legislatívnej rady vlády Slovenskej republiky s pretrvávajúcim rozporom medzi Ministerstvom hospodárstva SR (ďalej len „MH SR“) ako predkladateľom návrhu zákona a Ministerstvom financií SR (ďalej len „MF SR“) ako povinne pripomienkujúcim subjektom. Rozpor na základe pripomienok predložených Generálnou prokuratúrou SR bol dňa 6. 5. 2019 na MH SR za účasti zástupcov GP SR a MH SR prerokovaný a v priebehu ďalšieho legislatívneho procesu odstránený.

Rozpor s MF SR vznikol v súvislosti s jeho predloženou pripomienkou zásadného charakteru v medzirezortnom pripomienkovom konaní (aj v predbežnom pripomienkovom konaní v zmysle Jednotnej metodiky na posudzovanie vplyvov), ktorou vyjadruje svoj nesúhlas s nárokmi MH SR na zvýšenie rozpočtu a na zvýšenie počtu pracovníkov na roky 2020 – 2022 v prospech Slovenskej obchodnej inšpekcie (ďalej len „SOI“). SOI, ktorá je rozpočtovou organizáciou v pôsobnosti MH SR, požiadala o navýšenie rozpočtových prostriedkov a počtu pracovníkov na výkon svojej činnosti na roky 2020 až 2022 spočívajúce v jej personálnom a technickom dobudovaní. Svoju požiadavku odôvodňuje tým, že vplyvom predmetného návrhu zákona, ktorý sa viaže súbežne aj na výkon ďalších právne záväzných aktov EÚ opätovne dochádza k rozšíreniu kompetencií SOI, nakoľko z návrhu zákona vyplýva, že bude orgánom dohľadu nad dodržiavaním povinností obchodníkov vo vzťahu k zákazníkom na trhu EÚ. Doposiaľ je SOI vykonávateľom dohľadu nad dodržiavaním povinností vyplývajúcich z 362 právnych predpisov bez uplatňovania priebežných nárokov na štátny rozpočet. Na základe uvedeného si MH SR uplatnilo navýšenie rozpočtu na roky 2020 a 2023 (pozri doložku vplyvov a 13. bod analýzy vplyvov). Na rok 2019 finančné prostriedky nenárokuje.

Ministerstvo financií SR predložilo v medzirezortnom pripomienkovom konaní (podobne aj v predbežnom pripomienkovom konaní) nasledujúcu zásadnú pripomienku k doložke vplyvov a analýze vplyvov na rozpočet verejnej správy:

„... žiadam finančné prostriedky na personálne a technické dobudovanie Slovenskej obchodnej inšpekcie v rokoch 2019 až 2022 zabezpečiť v rámci schválených limitov počtu zamestnancov a limitov výdavkov Ministerstva hospodárstva SR bez dodatočných požiadaviek na štátny rozpočet a zvýšenie limitu počtu zamestnancov.“

Vzhľadom na to, že MH SR s pripomienkou MF SR nesúhlasí, bude pretrvávajúci rozpor prerokovaný a riešený v rámci rozporových konaní na úrovni štátnych tajomníkov dotknutých rezortov, prípadne ministrov, v súlade s predpismi na prípravu a predkladanie návrhov zákonov do legislatívneho procesu.